Media en sport - Remgro Beperk
eMEDIA investments EIENDOMS BEPERK (eMEDIA INVESTMENTS)
Remgro het ‘n effektiewe belang van 32.3% in eMedia Investments wat ‘n reeks mediabelange besit, waaronder Suid-Afrika se enigste onafhanklike gratis televisiekanale (e.tv, eMovies, eExtra, eToonz en eBella), eNews Channel Africa (eNCA), Openview (‘n gratis satellietplatform), Yfm (‘n radiostasie gesetel in Gauteng), en verskeie ander ateljeefasiliteite en produksiebesighede.
eMedia Investments het ‘n Maart-jaareinde en gevolglik is sy resultate vir die 12 maande tot 31 Maart 2018 ingesluit in Remgro se resultate vir die tydperk onder oorsig. eMedia Investments se bydrae tot Remgro se wesensverdienste vir die tydperk onder oorsig het R1 miljoen (2017: R49 miljoen) bedra.
Gedurende die jaar onder oorsig is eMedia Investments se resultate negatief beïnvloed deur die nuwe ooreenkoms met Multichoice wat lisensiefooi-inkomste beduidend verlaag het, addisionele beleggings in die Openview platform, ‘n eenmalige afskrywing van film-voorraad van R69 miljoen en ‘n 11% toename in programkoste en koste van verkope. Dit is gedeeltelik teengewerk deur ‘n 5% toename in advertensie-inkomste.
e.tv se deel van die uitsaai gehoor bly onder druk meestal te wyte aan die gewildheid van die SABC se plaaslik vervaardigde dramas. Die maatskappy word beperk deur sy produksies begroting en winsgewendheid om gelykwaardige inhoud te lewer, maar is vol vertroue dat sy huidige skedule enige beduidende afname sal teenwerk.
eSat.tv (eNCA) bly goed presteer en bly steeds die mees gekykde 24-uur nuuskanaal in Suid-Afrika met net minder as 50% van die markaandeel.
eMedia Investments se resultate sluit bedryfsverliese van R367 miljoen (2017: R395 miljoen) in vanaf die Openview platform. Die Openview platform se aantal geaktiveerde ontvangstoestelle het tot 1 149 217 (31 Maart 2017: 778 493) toegeneem. Hierdie platform lok tans 3.5% van die televisie-gehoor in Suid-Afrika en die gelykbreekpunt word teen sowat 6% verwag. Die belegging in Openview bied die maatskappy strategiese buigsaamheid en maak deel uit van sy planne om die uitdagings van die naderende digitale oorgang aan te spreek.
ANDER MEDIA- EN SPORTBELANGE